04.03.15.

Til Vårt Land,

RAIF BADAWI OG VÅR UTHOLDENHET

Kommende fredag vil det for niende gang være en fredelig demonstrasjon utenfor Saudi-Arabias ambassade i Oslo. Bakgrunnen for demonstrasjonene er at Raif Badawi ble dømt til 1000 piskeslag, fordelt med 50 ukentlige slag etter fredagsbønnen.

Raif Badawi ble dømt til pisking, fengsel i 10 år og en bot på et par millioner kroner fordi han har ytret seg på internett og ønsker en debatt omkring grunnleggende islamske verdier og sannheter. I gjennomtenkte blogger stiller han spørsmål omkring trosfrihet, religiøse maktsystemer og vitenskapelige tema. I kongedømmet Saudi-Arabia kvalifiserer slike spørsmål og internettaktivitet til straff.

Vår kronprins var nylig på kondolansebesøk i forbindelse med dødsfallet til Saudi-Arabias konge. Norske forretninger med Saudi-Arabia går sin gang. Kongehus og politikere finner det ikke alltid like passende og strategisk riktig å ta opp ømtålige tema, dessverre. Mennesker som Raif og hans advokat betaler ytringsfrihetens pris med livet som innsats.

Mangfoldige har møtt opp ved Saudi-Arabias ambassade i Oslo og i mange andre land uke etter uke i solidaritet med de undertrykte. Og i solidarisk kamp for ytringsfriheten.

Nå går demonstrasjonene snart inn i sin tiende uke, og Raif har, bortsett fra 50 slag første uken straffen skulle gjennomføres, blitt spart for pisking. Man begrunner det med at hans helse ikke er god nok til å tåle videre 50 ukentlige slag. Nå trues Raif muligvis av dødsstraff, leste vi denne uka i nyhetene, begrunnet i frafall fra islam (apostasi).

Demonstrasjonene tar ikke slutt før Raif blir løslatt. Til det trengs det bredt internasjonalt press. Etter Charlie Hebdo erklærte politikerne sterkt engasjement. Hvor er de nå? Og hvor er muslimske nordmenn? Hvor er den norske kirke? Her må alle grupperinger på banen, og med fredelige midler engasjere seg for ytringsfrihet og åpenhet! Dette er en utholdenhetsprøve vi ikke må tape!

Elena og Tor Eika, Østerås